Document ID: 32010L0048

KOMMISSIONENS DIREKTIV 2010/48/EU
af 5. juli 2010
om tilpasning til den tekniske udvikling af Europa-Parlamentets og Rådets direktiv 2009/40/EF om teknisk kontrol med motorkøretøjer og påhængskøretøjer dertil
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2009/40/EF af 6. maj 2009 om teknisk kontrol med motorkøretøjer og påhængskøretøjer dertil (1), særlig artikel 6, stk. 1, og
ud fra følgende betragtninger:
(1)
Det er af hensyn til trafiksikkerheden, miljøbeskyttelsen og den fair konkurrence vigtigt at sikre, at køretøjer i drift vedligeholdes og kontrolleres på behørig vis, så deres præstation opretholdes som garanteret i typegodkendelsen uden uforholdsmæssig stor forringelse gennem hele deres levetid.
(2)
De standarder og metoder, der er omhandlet i artikel 6, stk. 1, i direktiv 2009/40/EF, bør præciseres og tilpasses for at afspejle den tekniske udvikling med henblik på at forbedre den tekniske kontrol med motorkøretøjer i Den Europæiske Union på en omkostningseffektiv måde.
(3)
Der bør tages højde for konklusionerne i de to projekter Autofore (2) og Idelsy (3), som for nylig blev foretaget med henblik på at undersøge fremtidige muligheder for teknisk kontrol, samt resultatet af en åben og faktuel dialog med interessenter.
(4)
Der er i lyset af den nuværende situation inden for køretøjsteknologi behov for at tilføje moderne elektroniske systemer på listen over de punkter, der skal kontrolleres.
(5)
Der bør indføres kontrolmetoder for de enkelte kontrolpunkter for at opnå en yderligere harmonisering af den tekniske kontrol med køretøjer.
(6)
Med henblik på at fremme en yderligere harmonisering og sikre ensartede standarder bør der nu for alle kontrolpunkter indføres en ikkeudtømmende liste over de primære årsager til, at et køretøj ikke kan godkendes, hvilket der allerede findes for bremsesystemer.
(7)
Den tekniske kontrol bør omfatte alle de punkter, der er relevante i forhold til køretøjets specifikke design, konstruktion og udstyr. Der bør derfor om nødvendigt indføjes specifikke krav til særlige køretøjskategorier.
(8)
Medlemsstaterne har udvidet den periodiske kontrol i henhold til artikel 5, litra e), i direktiv 2009/40/EF til også at omfatte andre kategorier af køretøjer. Der bør af hensyn til en yderligere harmonisering af kontrollen medtages metoder og standarder for disse kategorier af køretøjer. Kontrollen bør udføres ved hjælp af eksisterende teknikker og udstyr og uden brug af værktøj til at afmontere eller fjerne nogen del af køretøjet.
(9)
Kontrollen skal ud over de punkter, der vedrører sikkerhed, sikring og miljøbeskyttelse, også omfatte identifikation af køretøjet for at sikre, at de rigtige kontroller og standarder finder anvendelse, for at kunne registrere resultaterne af kontrollen og for at kunne håndhæve andre lovmæssige krav.
(10)
Resultaterne af en kontrol bør med henblik på at fremme det indre markeds funktion og forbedre metoderne til teknisk kontrol med motorkøretøjer indføres i en synsrapport, der omfatter visse vigtige elementer.
(11)
Der er behov for at arbejde videre med udviklingen af alternative procedurer for kontrol af vedligeholdelsestilstanden for dieseldrevne køretøjer, særlig i forhold til NOx og partikler under hensyntagen til nye efterbehandlingssystemer til emission.
(12)
Bestemmelserne i nærværende direktiv er i overensstemmelse med udtalelsen fra det udvalg for tilpasning til den tekniske udvikling af direktivet om teknisk kontrol med motorkøretøjer og påhængskøretøjer dertil, som nedsattes ved artikel 7 i direktiv 2009/40/EF -
UDSTEDT FØLGENDE DIREKTIV:
Artikel 1
Bilag II til direktiv 2009/40/EF ændres som angivet i bilaget til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 2011, med undtagelse af bestemmelserne i punkt 3 i bilag II, som gælder fra den 31. december 2013. De underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 5. juli 2010.

Labels: 7
8
15